b'\n_START_ARTICLE_\nSotalapset\n_START_PARAGRAPH_\nSotalapset (ruots. finl\xc3\xa4ndska krigsbarn) ovat lapsia, jotka l\xc3\xa4hetettiin Suomesta toista maailmansotaa pakoon muihin Pohjoismaihin, l\xc3\xa4hinn\xc3\xa4 Ruotsiin. Talvi- ja jatkosodan aikana 1939\xe2\x80\x931945 Suomesta siirrettiin Ruotsiin, Tanskaan ja Norjaan yhteens\xc3\xa4 l\xc3\xa4hes 80 000 lasta. Ruotsiin vietiin tai l\xc3\xa4hti noin 72 000 lasta, Tanskaan 4 200 ja Norjaan noin sata lasta ja \xc3\xa4iti\xc3\xa4. Noin 15 500 heist\xc3\xa4 j\xc3\xa4i palaamatta Suomeen.\n_START_SECTION_\nTausta ja toteutus\n_START_PARAGRAPH_\nTalvisodan aikana Ruotsissa levisi tunnuslause Finlands sak \xc3\xa4r v\xc3\xa5r! ("Suomen asia on meid\xc3\xa4n!"). Maa tarjosi heti turvapaikkaa Suomen lapsille. Suomi olisi halunnut auttamisen tapahtuvan ensisijaisesti Suomessa ja kielt\xc3\xa4ytyi aluksi. Ruotsalaiset hyv\xc3\xa4ntekev\xc3\xa4isyytt\xc3\xa4 harjoittavat naiset sopivat asiasta Carl Gustaf Emil Mannerheimin kanssa. Ruotsi oli jo aikaisemmin ottanut vastaan sotalapsia, mutta ei n\xc3\xa4in suurta m\xc3\xa4\xc3\xa4r\xc3\xa4\xc3\xa4._NEWLINE_Ensimm\xc3\xa4iset sotalapset matkustivat Turusta Tukholmaan 15. joulukuuta 1939 Arcturus-laivalla. Valtaosa lapsista kuljetettiin my\xc3\xb6hemmin rautateitse pimennetyin ikkunoin varustetuilla junilla Tornion-Haaparannan raja-aseman kautta. Ensisijaisesti mukaan otettiin kaupunkilaislapsia \xe2\x80\x93 kaupungit olivat yleens\xc3\xa4 my\xc3\xb6s suurimman pommiuhan kohteita. Talvisodan p\xc3\xa4\xc3\xa4tytty\xc3\xa4 lapsia palautettiin Suomeen, mutta jatkosodan aikana lapsia vietiin Ruotsiin uudelleen. Palautukset Ruotsista jatkuivat l\xc3\xa4pi koko 1940-luvun.\n_START_SECTION_\nJ\xc3\xa4rjest\xc3\xa4ytyminen ja muistamiset\n_START_PARAGRAPH_\nKeskustelu sotalapsista k\xc3\xa4ynnistyi Neuvostoliiton sortumisen j\xc3\xa4lkeen 1990-luvulla. Sotalapset j\xc3\xa4rjest\xc3\xa4ytyiv\xc3\xa4t ja perustivat ensimm\xc3\xa4isen yhdistyksens\xc3\xa4 Suomessa vuonna 1991 ja Ruotsissa vuotta my\xc3\xb6hemmin._NEWLINE_26. huhtikuuta 2005 paljastettiin Haaparannalla kuningas Kaarle XVI Kustaan ja presidentti Tarja Halosen l\xc3\xa4sn\xc3\xa4 ollessa sotalasten muistolle omistettu, helsinkil\xc3\xa4isen arkkitehti Anna J\xc3\xa4\xc3\xa4meri-Ruusuvuoren tekem\xc3\xa4 sotalapsipatsas.\n_START_SECTION_\nElokuvia\n_START_PARAGRAPH_\nSotalapset on Erja Dammertin ohjaama suomalainen dokumentti- ja opetuselokuva vuodelta 2003. Se voitti Parhaan dokumentin Jussin._NEWLINE_\xc3\x84ideist\xc3\xa4 parhain on Klaus H\xc3\xa4r\xc3\xb6n ohjaama elokuva vuodelta 2005, ja se pohjautuu Heikki Hietamiehen 1992 julkaistuun samannimiseen kirjaan. Elokuva oli Suomen ehdokas parhaan ulkomaisen elokuvan Oscar-palkinnon saajaksi, mutta se ei p\xc3\xa4\xc3\xa4ssyt varsinaiselle ehdokaslistalle.'